Jo Stein Moen

Jostein Forbord Moen (født 10. april 1972) er en norsk kommunikasjonsrådgiver, faglitterær forfatter, fotballeder og politiker for Arbeiderpartiet. Han er siden 2009 kommunikasjonssjef ved Marintek i Trondheim, et marinteknisk forskningssenter i Sintef-systemet. Siden 2013 har JoStein Moen vært styreleder i Astor fotballklubb, hvor han også er trener for aldersbestemte lag. Moen er siden 2015 fast medlem av Trondheim bystyre, som medlem av Oppvekstkomiteen.


Biografi 
Han er sønn av Asbjørn Moen, professor i økologi og naturvern ved NTNU Vitenskapsmuseet, og vokste opp i Trondheim. Jo Stein Moen er cand.mag. fra NTNU med mellomfag i historie og studier i medievitenskap og sosiologi.

Jo Stein Moen var nestleder i Arbeidernes ungdomsfylking (AUF) 1996–2000. Moen var i 1997 politisk rådgiver for statsminister Thorbjørn Jagland, og i 1998 politisk rådgiver for Jagland som var Arbeiderpartiets parlamentariske leder i Stortinget. I 1999–2000 arbeidet Moen som prosjektkoordinator ved Programme for International Co-operation and Conflict Resolution (PICCR) ved forskningsstiftelsen Fafo i Oslo. Han var i 2000–2001 politisk rådgiver i Miljøverndepartementet i Stoltenberg I-regjeringen. Han leder i dag (2008) Stavne/Sverresborg Arbeiderlag i Trondheim, og er sentralstyremedlem i organisasjonen Nei til EU.

Han var fra årsskiftet 2001/2002 kommunikasjonsrådgiver i Gambit Hill & Knowlton, Røe Kommunikasjon og Tibe PR Trøndelag. Fra 1. juni 2010 er han kommunikasjonssjef i Norsk Marinteknisk Forskningsinstitutt AS (Marintek), en del av SINTEF i Trondheim. Moen er også sentralstyremedlem i Norsk Kommunikasjonsforening siden 2007.

Moen har gitt ut flere sakprosabøker om politikk og historie. I 2004 utga Moen, Tore O. Sandvik, Wegard Harsvik og Anne Marit Bjørnflaten ut boken Et nytt nei, om utviklingen av EU siden folkeavstemningen i 1994.

Den 12. oktober 2009 utga Moen boken Tusen dager - Norge og den spanske borgerkrigen 1936-1939 om Norge og den spanske borgerkrigen, sammen med Rolf Sæther, tidligere administrerende direktør i Norges Rederiforbund. Boken ble høsten 2009 kjøpt inn av staten gjennom Kulturrådets innkjøpsordning for ny, norsk sakprosa, og er omtalt som «et standardverk» av professor Bernt Hagtvet i Ny Tid den 22. januar 2010. Anmelder Stian Bromark i Dagbladet omtalte boka som «en innsats som avtvinger respekt», og mente at «kildetilfanget, inkludert det enestående billedmaterialet, bør en forsker misunne dem.» Moen er tatt opp som medlem i Den norske historiske forening (HIFO) etter forskningsarbeidet med boken.

I 2012 utga Moen sammen med Trond Giske boken Utøya : en biografi om Utøyas historie.

Jo Stein Moen er medlem av Norsk faglitterær forfatterforening.

Bibliografi 
 Et nytt nei Spartacus, 2004, sammen med Tore O. Sandvik, Wegard Harsvik og Anne Marit Bjørnflaten. 
 Tusen dager : Norge og den spanske borgerkrigen 1936–1939 Gyldendal, 2009, sammen med Rolf Sæther 
 Utøya : en biografi, Gyldendal, 2012, sammen med Trond Giske.

Referanser

Eksterne lenker 
 
 

Norske historikere
Norske kommunikasjonsfolk
Norske sakprosaforfattere
Personer tilknyttet SINTEF
AUFs ledelse
Politiske rådgivere fra Arbeiderpartiet
Personer fra Trondheim kommune